**Vállalkozási SZERZŐDÉS**

mely létrejött egyrészről a **Budapest Főváros VIII. kerület Józsefvárosi Önkormányzat**

cím: 1082 Budapest, Baross utca 63-67.

törzsszám: 7535715

adószám: 15735715-2-42

számlaszám: 11784009-15508009

képviseli: Pikó András polgármester

(a továbbiakban: **Megrendelő**),

másrészről a

cím:

cégjegyzékszám:

adószám:

képviseli:

(a továbbiakban: **Vállalkozó**)

(a továbbiakban együtt: Felek) között az alulírott helyen és időben az alábbi feltételekkel:

**Preambulum**

A Felek rögzítik, hogy a Megrendelő tárgyi beszerzés megvalósítása céljából közbeszerzési értékhatárt el nem érő beszerzési eljárást folytatott le, melynek nyertese Vállalkozó lett, mely alapján jelen szerződés megkötésére került sor.

Az eljárásban nem lehetett részajánlatot tenni, így a szerződés a teljes beszerzési tárgyra és mennyiségre vonatkozik.

A Költségvetési és Pénzügyi Bizottság .………. számú határozata alapján az eljárás nyertese Vállalkozó lett, akivel Megrendelő az alábbi szerződést köti.

Felek rögzítik, hogy a Megrendelő a 2013. évi V. törvény (a továbbiakban: Ptk.) 8:1. § (1) bekezdés 7. pontja alapján szerződő hatóságnak minősül.

 **I.A szerződés tárgya**

1. Megrendelő a jelen szerződés aláírásával megrendeli Vállalkozótól a jelen szerződésben illetve a beszerzési eljárás iratanyagában (különösen műszaki leírás) rögzített feladatok elvégzését jelen szerződés és a beszerzési eljárás iratai, továbbá a hatályos jogszabályok, a beszerzendő közszolgáltatói előírások szerinti módon, tartalommal és mennyiségben, eredményfelelősséggel.
2. Felek rögzítik, hogy Vállalkozó kötelezettsége a műszaki leírásban meghatározott új díszkivilágítási elemek beszerzése és Megrendelő tulajdonába adása, továbbá a díszkivilágítási elemek műszaki leírásban foglaltak szerinti kihelyezése és eltávolítása.
3. A teljesítés során a Vállalkozó által ellátandó feladatok részletezését és teljesítési határidejét a beszerzési eljárás iratanyaga tartalmazza azzal, hogy Megrendelő kifejezetten tájékoztatja a Vállalkozót arról, hogy:
	* 1. az egyes helyszíneken más-más feladatokat kell megvalósítani,
		2. Megrendelő a Vállalkozó részére a felhívásban, illetve a műszaki leírásban rögzített vagyontárgyakat biztosítja a szerződés teljesítéséhez, melyet a teljesítéskor a Vállalkozó köteles rendeltetésszerű használatra alkalmas állapotban visszaszolgáltatni a Megrendelőnek – kártérítési felelősség mellett,
		3. egyéb szükséges elemeket (akár a Megrendelő tulajdonába kerülnek, akár nem) a Vállalkozónak kell biztosítania.
4. Vállalkozó a megrendelést elfogadja.
5. Felek megállapodnak abban, hogy a fenti feladatokat a Vállalkozónak, mint a fenti feladatokat rendszeresen, üzletkörében végzően ellátó személytől elvárható fokozott gondosság mellett kell ellátnia, eredményfelelősséggel.
6. Felek rögzítik, hogy Vállalkozó a feladat ellátása során az ajánlatában foglaltak megfelelően alvállalkozó(k) (Ptk. szerint közreműködők) igénybevételére jogosult, akként, hogy a Vállalkozó az igénybe vett alvállalkozó(k)ért úgy felel, mintha a munkát maga végezte volna. Nem jogszerű igénybevétel esetén felel mindazon károkért is, melyek ezek nélkül nem következtek volna be.
7. Felek a szerződés tárgyát jogilag oszthatatlannak tekintik.

**II. A felek jogai és kötelezettségei**

1. Vállalkozó köteles minden jelen szerződésben meghatározott tevékenysége során a mindenkor hatályos valamennyi magyar, Európai Uniós jogszabály, egyéb rendelkezés, továbbá a szakmai szabályok betartására.
2. Vállalkozó tevékenységét az előírtakhoz képest 1. osztályú minőségben kell, hogy megvalósítsa (teljesítse), az előírt határidőkön (időtartamon) belül. Az egyes feladatokra vonatkozó határidőket a beszerzési eljárás iratanyaga tartalmazza. Az ott rögzített határidők szigorú, (fix) határidők, melynek tartalmával a felek tisztában vannak. 1. osztályú teljesítés alatt Felek az ellátandó szolgáltatás jelen szerződésben illetve a műszaki leírásban foglaltaknak megfelelő hiány-, és hibamentességét értik.
3. Vállalkozó tevékenysége során nem sértheti a Megrendelő jó hírnevét, azt köteles folyamatosan megőrizni a tevékenysége ellátása során.
4. Vállalkozó és közreműködője olyan tevékenység ellátását nem vállalhatja, amely sértheti, vagy veszélyeztetheti a Megrendelővel szembeni jelen szerződésben foglalt kötelezettségei teljesítését.
5. A Vállalkozó a szerződés teljesítésekor köteles a szolgáltatásra vonatkozó valamennyi iratot, dokumentációt, stb. jegyzék szerint átadni a Megrendelőnek.
6. Vállalkozó köteles folyamatos kapcsolatot tartani a Megrendelővel, felkérés esetén beszámolni saját tevékenységéről, szakmai működéséről.
7. Megrendelő köteles a Vállalkozó rendelkezésére bocsátani a jelen szerződésben rögzített feladat ellátásához szükséges adatokat, iratokat, információkat.
8. Megrendelő a szolgáltatással kapcsolatban Vállalkozónak biztosítja a beszerzési eljárás iratanyagában rögzített díszítőelemeket azzal, hogy minden további szükséges feltétel biztosítása Vállalkozó kötelezettsége.
9. A Megrendelő által biztosított díszítőelem tulajdonjoga az átadással (birtokbaadással) nem változik meg. Amennyiben a Vállalkozó a jelen szerződés szerint nem tudja bármely díszítőelemet rendeltetésszerű használatra alkalmas módon visszaszolgáltatni, köteles megtéríteni – a felszólítás kézhezvételét követő 15 napon belül - annak átadás kori piaci értékét.
10. Vállalkozó felelőssége az átadott díszítőelemek ellenőrzése, és az előírások szerinti felújítása azzal, hogy csak a biztonságosan felhasználható elemek szerelhetőek fel.
11. A meglévő díszvilágítási elemek átvétele és helyszínre szállítása a 1084 Budapest, Déri Miksa u. 6. szám alatti raktárból a Vállalkozó feladata. Az átadás-átvételről (annak pontos időpontjáról) a felek egyeztetnek. Fentiek megfelelően alkalmazandóak a visszaszolgáltatásra is.
12. Megrendelő biztosítja a műszaki leírásban rögzített 1 db. fenyőfát (Horváth Mihály téri). Annak felállítása, feldíszítése, rögzítése továbbá majdani elbontása és feldarabolása a Vállalkozó feladata azzal, hogy a faanyag a Megrendelő tulajdona. Az egyéb fenyőfák biztosítása a Vállalkozó feladata.
13. A Vállalkozó által beszerzendő és üzembe helyezendő eszközök csak legális forrásból származhatnak, melyet Megrendelő kérésére igazolni kell.
14. A keletkezett hulladék elszállítására a Vállalkozó köteles, aki köteles ezt a Megrendelő felé igazolni.
15. Vállalkozó köteles a munkaterületet megfelelően elkeríteni akként, hogy az csak a szükségeshez képest legkevesebb területen és időben korlátozza a közlekedést. A szükséges forgalomelterelési feladatok ellátásáért, illetve azok nem szerződés-, vagy jogszabályszerű teljesítéséből eredő hátrányos jogkövetkezményekért a Vállalkozó felel.
16. Vállalkozó csak a jogszabályi feltételeknek megfelelő, szabványos, megfelelő tanúsítványokkal rendelkező termékekkel teljesíthet a szolgáltatás nyújtása során.
17. Felek megállapodnak abban, hogy a műszaki leírásban tételesen rögzített, a jelen szerződés alapján a Vállalkozó által biztosított (beszerzendő) eszközök az első 70%-os részszámláról szóló teljesítésigazolás kibocsátása napján jelen szerződés alapján a Megrendelő tulajdonába mennek át. A vállalkozói díj a vételárat teljes mértékben tartalmazza.
18. Vállalkozó köteles naprakészen építési napló vezetésére, továbbá a felelős műszaki vezetői feladatok biztosítására.
19. Vállalkozó köteles a Megrendelő műszaki ellenőrével együttműködni és annak utasításait betartani.
20. Az elemek (díszítőelemek) felszerelése, beüzemelése, üzemelés közbeni ellenőrzése, 24 órás karbantartási ügyelet biztosítása, a hibák kijavítása, hibás elemek pótlása, az eszközök 2021. január 6-án éjfélkor történő kikapcsolása és az időjárástól függően 2021. január 31. napjáig, a 1084 Budapest, Déri Miksa u. 6. szám alatti raktárba visszaszállítása a Vállalkozó kötelezettségét képezik.
21. Vállalkozó köteles a - bekapcsolás előtt - műszaki dokumentáció összeállítására és Megrendelőnek történő átadására (elektronikus és papír alapú formátumban, 1-1 példányban), ami tartalmazza különösen a megvalósulási tervet, a felhasznált anyagok műbizonylatait, mérési jegyzőkönyvet, FMV-nyilatkozatot, kivitelezői megfelelőségi nyilatkozatot. Ennek hiányában az eszközök nem helyezhetőek feszültség alá.
22. Vállalkozó nem felel a neki fel nem róhatóan, harmadik személy által a díszítőelemekben okozott károkért. Felel a Vállalkozó a díszítőelemekben az ő tevékenysége vagy mulasztása okán bekövetkezett valamennyi kárért.
23. Vállalkozó köteles a Megrendelő tulajdonába álló vagy kerülő díszítőelemek vonatkozásában az átadás-átvétel során tételes hibajegyzék és a következő idényre vonatkozó karbantartási, pótlási javaslatok írásban történő rögzítésére és átadására.
24. Vállalkozó felel a tevékenysége vagy mulasztása miatt akár a Megrendelőre, akár harmadik személyekre háramló valamennyi kárért.
25. Vállalkozó köteles Megrendelőt haladéktalanul mentesíteni minden olyan követelés alól, melyet Vállalkozó tevékenységével, vagy mulasztásával összefüggésben harmadik személyek a Megrendelővel szemben érvényesítenek.
26. Vállalkozó nem felel a Megrendelő által szolgáltatott eszközök, anyagok vonatkozásában az ezek hibájából, hiányosságából eredő, a Megrendelőre, ill. harmadik személyekre háramló károkért. Kivételt képeznek ez alól azon részek, melyeket a jelen szerződés alapján Vállalkozónak kellett ellenőriznie, kicserélnie, felújítania, vagy a hiányt/hibát egyébként észlelnie kellett volna.
27. Vállalkozó köteles tevékenysége megkezdése előtt (kihelyezés, kiépítés) a szükséges közmű-egyeztetéseket lefolytatni. Vállalkozó köteles határidőben megfizetni a szolgáltatással kapcsolatban felmerülő valamennyi költséget, díjat (különösen: ELMŰ-felé: elektromos energia/áramfelhasználás díja, BDK-felé: munkavédelmi oktatás díja, oszlopbérleti díj, területfoglalással, engedélyezéssel kapcsolatban felmerülő költségek) és ezt Megrendelő felé igazolni.
28. Bármilyen, a szerződésszerű teljesítést veszélyeztető akadályoztatást, (ide értve a késedelmet is) Vállalkozónak haladéktalanul jeleznie kell Megrendelő felé, illetve a késedelem elhárítása érdekében minden tőle elvárható intézkedést haladéktalanul meg kell tennie. A tájékoztatás elmulasztásából eredő károkért Vállalkozó teljes kártérítési felelősséggel tartozik.
29. Megrendelő jogosult a Vállalkozónak utasítást adni a feladat ellátása tekintetében, azonban az adott utasítás nem teheti a szolgáltatást terhesebbé. Ha a Megrendelő célszerűtlen vagy szakszerűtlen utasítást ad, a Vállalkozó köteles őt erre figyelmeztetni. Ha a Megrendelő a figyelmeztetés ellenére utasítását fenntartja, a Vállalkozó a szerződéstől elállhat vagy a feladatot a Megrendelő utasításai szerint, a megrendelő kockázatára elláthatja. A Vállalkozó köteles megtagadni az utasítás teljesítését, ha annak végrehajtása jogszabály vagy hatósági határozat megsértéséhez vezetne, vagy veszélyeztetné mások személyét vagy vagyonát. Vállalkozó szükség esetén konzultációt kezdeményez Megrendelőnél a feladat teljesítésének egyeztetése érdekében. Ezen kötelezettség teljesítésének elmaradása a Vállalkozó terhére esik.
30. Megrendelő jogosult a Vállalkozó tevékenységét ellenőrizni, valamint szükség esetén tájékoztatást kérni. A tájékoztatás kérés keretében a Vállalkozó köteles a kért tájékoztatást megadni 5 munkanapon belül (kivéve, ha a tájékoztatás, ill. az érintett feladat jellegéből, vagy jelen szerződésből más nem következik), szükség esetén a teljesítéssel kapcsolatban a Megrendelőt kérés nélkül tájékoztatni. Az ellenőrzés elmulasztása vagy nem megfelelő ellátsa nem mentesíti Vállalkozót a szerződésszegés jogkövetkezményeitől.
31. Felek rögzítik, hogy Megrendelő a teljesítést műszaki ellenőr bevonásával ellenőrzi.
32. A teljesítés helyei: **Budapest, VIII. kerület:**
	* 1. Budapest, VIII. kerület, Mikszáth tér
		2. Budapest, VIII. kerület, Horváth Mihály tér
		3. Budapest, VIII. kerület, Lőrinc pap tér
		4. Budapest, VIII. kerület, József krt. Blaha Lujza tér és Üllői út közötti szakasz
		5. Budapest, VIII. kerület, Baross u. József körút és az Orczy tér közötti szakasza
		6. Budapest, VIII. kerület, Reviczky utca, vagy Ötpacsirta utca
		7. Budapest, VIII. kerület, Mátyás tér
		8. Budapest, VIII. kerület, Kálvária tér
		9. Budapest, VIII. kerület, Szabó Ervin tér
		10. Budapest, VIII. kerület, Teleki tér
		11. Budapest, VIII. kerület, Golgota tér
		12. Budapest, VIII. kerület, Déri Miksa u. 6. (vagyontárgyak birtokbaadása vonatkozásában)
33. Fenti vállalkozói kötelezettségek bármely módon való megszegése, mely a szolgáltatás szerződésszerű teljesítését kizárja, vagy veszélyezteti, súlyos szerződésszegésnek minősül.

**III. Vállalkozói díj, fizetési feltételek**

1. Vállalkozót jelen szerződés szerinti tevékenységek ellátásáért vállalkozói díj illeti meg. A vállalkozói díj mértéke: …………………,- Ft+Áfa, azaz ……………… forint+Áfa.
2. A fenti díj magában foglalja különösen a Megrendelő tulajdonába kerülő vagyontárgyak ellenértékét is.
3. A vállalkozói díj magában foglalja Vállalkozó feladat-ellátáshoz szükséges valamennyi költségét és kiadását. Vállalkozó a tevékenysége ellátása során a fenti pontban meghatározottakon túl semmiféle további díjazást, összeget, stb. nem követelhet, kivéve a késedelmi kamatot.
4. Megrendelő az ellenszolgáltatást saját forrásból biztosítja.
5. A szerződéskötés, a számlázás és a kifizetések pénzneme: HUF.
6. Megrendelő előleget nem fizet.
7. Vállalkozó egy részszámla és egy végszámla benyújtására jogosult.
8. A részszámla a Horváth Mihály téren kihelyezendő nagy fenyőfa feldíszítését követően állítható ki az addig ellátandó feladatok Vállalkozói teljesítését követően, teljesítésigazolás birtokában. A részszámla mértéke a teljes nettó vállalkozói díj 70%-a.
9. Végszámla benyújtására a szerződésszerűen igazolt teljesítést követően jogosult Vállalkozó. A végszámla mértéke a teljes nettó vállalkozói díj 30%-a.
10. A kifizetések módja átutalás.
11. Megrendelő a vállalkozói díjat az igazolt szerződésszerű teljesítést követően kiállított számla ellenében, átutalással, forintban (HUF) teljesíti 30 napos fizetési határidő mellett, a 2013. évi V. törvény 6:130. § (1)-(2) bekezdés rendelkezései alapján. Megrendelő részéről teljesítésigazolásra jogosult a Budapest Főváros VIII. kerület Józsefvárosi Polgármesteri Hivatal Gazdálkodási Ügyosztály vezetője jogosult.
12. Késedelmes fizetés esetén a Megrendelő, mint szerződő hatóság köteles 2013. évi V. törvény 6:155. § szerinti késedelmi kamatot és a külön jogszabályban meghatározott költségátalányt megfizetni.
13. Felek rögzítik, hogy fizetési kötelezettséget kizárólag a jelen szerződésnek és a hatályos jogszabályoknak megfelelő számla és mellékletei Megrendelő általi kézhezvétele eredményez.

**IV. A szerződést biztosító mellékkötelezettségek**

1. Vállalkozó meghiúsulási kötbér megfizetésére köteles, ha olyan okból, amelyért a Vállalkozó felelős (Ptk. 6:186.§), a szerződés teljesítése meghiúsul. A meghiúsulási kötbér alapja a szerződés szerinti nettó vállalkozói díj, mértéke a kötbéralap 20 %-a.
2. Vállalkozót az olyan okból, amelyért felelős (Ptk. 6:186. §), a jelen szerződésben meghatározott bármely kötelezettségének (kivéve karbantartási ügyelettel kapcsolatban a következő pontban foglalt kötelezettség késedelme), feladatának késedelmes teljesítése esetén (általános) késedelmi kötbér-fizetési kötelezettség terheli. A késedelmi kötbér mértéke az általános forgalmi adó nélkül számított ellenszolgáltatás 0,5%-a/naptári nap. A maximuma az általános forgalmi adó nélkül számított ellenszolgáltatás 7,5%-a. A kötbér maximumának elérésekor (15 nap késedelem esetén) Megrendelő jogosult a szerződéstől elállni.
3. A Ptk 6:186. § (1) bekezdése alapján a kötelezett pénz fizetésére kötelezheti magát arra az esetre, ha olyan okból, amelyért felelős, megszegi a szerződést.
4. Szerződő Felek rögzítik, hogy a kötbér megfizetése nem érinti Megrendelőnek azt a jogát, hogy a kötbéren felüli kárát érvényesítse Vállalkozóval szemben.
5. Felek megállapodnak abban, hogy a kötbért a Megrendelő a Vállalkozóval szemben írásbeli felszólítás útján érvényesíti. Amennyiben a Vállalkozó az írásbeli felszólítás kézhezvételétől számított 3 munkanap alatt magát nem menti ki (érdemi indoklással és azt alátámasztó bizonyítékokkal), akkor a kötbérkövetelést, mint elismert követelést kell nyilvántartani és így az beszámíthatóvá válik.
6. Felek rögzítik, hogy Vállalkozót kellékszavatosság terheli.

**V. A szerződés módosítása, megszűnése, megszüntetése**

1. Jelen szerződést a felek a teljesítésig kötik azzal, hogy az egyes teljesítési határidőket ill. teljesítési időszakokat a műszaki leírás tartalmazza azzal, hogy Vállalkozó a szerződést köteles maradéktalanul 2021. 01. 31. napjáig teljesíteni.
2. Szerződő Felek rögzítik, hogy jelen szerződés csak írásban módosítható. Felek rögzítik, hogy a szerződés – alakszerű szerződésmódosítás nélkül – módosul az alábbi esetekben:
	* 1. felek közhiteles nyilvántartásban foglalt adatainak módosulása esetén a nyilvántartásba bejegyzés napjával,
		2. felek kapcsolattartóira, teljesítésigazoló személyére vonatkozó adatok módosulása esetén a másik félhez tett közlés kézhezvételének napjával.
3. Felek rögzítik, hogy semmis a szerződés módosítása, ha az arra irányul, hogy a Vállalkozót mentesítsék az olyan szerződésszegés (illetve szerződésszegésbe esés) és annak jogkövetkezményei - ide nem értve a felmondás vagy elállás jogának gyakorlását - alkalmazása alól, amelyért felelős (illetve felelős lenne), vagy amely arra irányul, hogy Megrendelő átvállaljon a Vállalkozót terhelő többletmunkaköltségeket vagy indokolatlanul egyéb, a szerződés alapján a Vállalkozót terhelő kockázatokat. E körben kijelenti Vállalkozó, hogy a kockázatokat felmérte és azt a jelen szerződésben foglalt ellenszolgáltatásban teljes körűen érvényesítette.
4. Felek a fentiek okán az indoklás nélküli elállás (felmondás) jogát kizárják.
5. Felek rögzítik, hogy a jelen szerződésben súlyos szerződésszegésként nevesített vagy egyéb súlyos szerződésszegések a sérelmet szenvedett fél oldaláról az érdekmúlást önállóan és kétséget kizárólag bizonyítják, így a sérelmet szenvedett fél jogosult a szerződés azonnali hatállyal történő felmondására.
6. Ilyen súlyos szerződésszegésnek minősül Vállalkozó részéről különösen:
	* 1. a szerződésben rögzített feladatok esetében bizonyíthatóan Vállalkozó hibájából történt mulasztás,
		2. ha a szerződésben rögzített esetekben a Megrendelő által tett észrevételeket, utasításokat a Vállalkozó saját hibájából történő figyelmen kívül hagyja,
		3. Vállalkozó olyan tevékenységet vagy mulasztást tanúsít, mely a Megrendelő jóhírnevét sérti vagy veszélyezteti.
		4. tevékenységével vagy mulasztásával a Megrendelőnek vagy harmadik személynek kárt okoz,
		5. Vállalkozó ellen jogerősen felszámolási eljárás indul, vagy végelszámolási kérelmet nyújt be,
		6. adószámát felfüggesztik,
		7. tevékenységét – a szerződés teljesítését – legalább 3 napra felfüggeszti.
7. Ilyen súlyos szerződésszegésnek minősül Megrendelő részéről különösen:
	* 1. ha Megrendelő a feladat ellátásához szükséges adatokat, ill. a szerződésben előírt eszközöket nem, vagy nem teljes körűen biztosítja Vállalkozó erre irányuló írásbeli felhívása ellenére sem.
		2. ha Megrendelő a számlát megintés ellenére sem fizeti meg,
8. Szerződésszegés esetén bármely fél köteles fentiekben rögzített felmondási/elállási jogának gyakorlása előtt a másik, szerződésszegő fél figyelmét írásban felhívni a szerződésszegés megszüntetésére, megfelelő, legalább 3 munkanapos (fizetés teljesítésénél 15 napos) határidő mellett. Az azonnali hatályú felmondást tartalmazó nyilatkozatban hivatkozni kell a súlyos szerződésszegés tényére, és meg kell jelölni a súlyos szerződésszegés megállapításának alapjául szolgáló tényt, körülményt. Nem kell jelen pontot alkalmazni akkor, ha a szerződésszegés jellege miatt (pl.: elmulasztott szigorú határidő) nem lehetséges.
9. A szerződés bármely okból való megszűnése esetén a Vállalkozó a birtokában lévő, a Megrendelő által átadott dokumentumokat, Megrendelői ingóságokat a teljesítéssel egy időben, vagy a szerződés bármely okból történő megszűnését követő 3 napon belül átadja a Megrendelő részére iratjegyzékkel együtt, jegyzőkönyv felvétele mellett. Vállalkozó jelen szerződéssel véglegesen és visszavonhatatlanul hozzájárul ahhoz, hogy fenti kötelezettsége szerződésszerű nem, vagy késedelmes/hiányos teljesítése esetén a Megrendelő az ingóságokat akár jogos önhatalommal is birtokba vegye, továbbá Vállalkozó lemond a jelen szerződéssel véglegesen és visszavonhatatlanul a Megrendelővel szembeni valamennyi birtokvédelmi jogáról a fenti körben.
10. A szerződésszegő Fél teljes körű kártérítési felelősséggel tartozik az általa szerződésszegéssel a másik félnek, illetve harmadik személynek okozott kárért.
11. Szerződő Felek jelen vállalkozási szerződés – bármely okból történő – megszűnése esetén kötelesek teljes körűen elszámolni egymással, beleértve az esetleges kártérítési és kötbérigényeket is.

**VI. Felek képviseletében eljáró személyek**

1. Vállalkozó feladatát Megrendelővel folyamatosan egyeztetve köteles ellátni.
2. Felek jognyilatkozataikat kizárólag írásban, az átvétel helyét és idejét azonosítható módon igazoló módon tehetik meg érvényesen. A Felek a fentieken értik a fax és az elektronikus levelezés (e-mail) formáját is.
3. A Felek a Szerződésben foglaltak teljesítésének elősegítése érdekében az alábbi személyeket jelölik meg kapcsolattartóként.

|  |  |  |
| --- | --- | --- |
|  | **Megrendelő részéről**  | **Vállalkozó részéről**  |
| **Név:** | Gaál Krisztián |  |
| **Tel:** | 06 1 459 2594 |  |
| **Értesítési cím:** | 1082 Budapest, Baross u. 63-67. |  |
| **E-mail:** | gaalk@jozsefvaros.hu |  |

1. Felek tudomásul veszik, hogy egymáshoz címzett jognyilatkozatokat hatályosan csak a fenti pontban megjelölt személlyel közölhetik, illetve részére továbbíthatják.
2. Amennyiben fentiekben meghatározott, Felek képviseletében eljáró személyek megváltoznak, erről Felek írásban kötelesek értesíteni egymást.

**VII. Titoktartás**

1. Felek kijelentik, hogy minden olyan adatot, tényt, információt mely jelen szerződés keretein belül a másik féllel kapcsolatban a tudomásukra jut, titokként kezelnek, kivéve melynek nyilvánosságra hozatalát jogszabály előírja.
2. Vállalkozó köteles mentesíteni a Megrendelőt a fentiek miatt a harmadik személyek által a Megrendelővel szemben érvényesített valamennyi kár, ill. igény vonatkozásában. Erre nézve az V. fejezet vonatkozó pontjainak rendelkezési megfelelően irányadók.
3. A titoktartási kötelezettség megszegéséből eredő kárért az ezért felelős fél kártérítési kötelezettséggel tartozik. E körben a Megrendelőt ért kár vonatkozásában a jelen szerződés kötbérekre vonatkozó szabályai megfelelően alkalmazandóak.
4. Felek titoktartási kötelezettsége kiterjed a munkavállalóikra, valamely polgári jogi szerződés alapján munkavégzésre irányuló jogviszony, vagy más jogviszony alapján a féllel kapcsolatban lévő egyéb személyekre, közreműködőikre is. Ezen személyek magatartásáért a titoktartási kötelezettség viszonylatában az érintett Fél, mint saját magatartásáért felel.
5. A szerződő Felek tudomásul veszik, hogy a vonatkozó jogszabályok szerinti illetékes ellenőrző szervezetek feladat- és hatáskörüknek megfelelően jelen szerződés alapjául szolgáló közbeszerzési eljárást és jelen szerződés teljesítését ellenőrizhetik, részükre a jogszabály szerinti információ megadása üzleti titokra való hivatkozással nem tagadható meg.
6. Az illetékes ellenőrző szervezetek ellenőrzése, helyszíni vizsgálata esetén Vállalkozó köteles minden segítséget Megrendelő részére megadni, a helyszíni vizsgálaton jelen lenni az ellenőrzés hatékonysága és Megrendelő kötelezettségeinek megfelelő teljesítése érdekében.
7. Felek kifejezetten rögzítik, hogy tudomásuk van arról, hogy Megrendelő köteles a Közbeszerzési Hatóságnak bejelenteni, ha
	* 1. Vállalkozó szerződéses kötelezettségét súlyosan megszegte és ez a szerződés felmondásához vagy elálláshoz, kártérítés követeléséhez vagy a szerződés alapján alkalmazható egyéb jogkövetkezmény érvényesítéséhez vezetett, valamint ha Vállalkozó olyan magatartásával, amelyért felelős, részben vagy egészben a szerződés lehetetlenülését okozta. A bejelentésnek tartalmaznia kell a szerződésszegés leírását, az annak alapján alkalmazott jogkövetkezményt, valamint hogy a szerződő fél a szerződésszegést elismerte-e, vagy sor került-e arra vonatkozóan perindításra.
		2. Vállalkozó szerződéses kötelezettségének jogerős bírósági határozatban megállapított megszegése esetén a szerződésszegés tényét, leírását, lényeges jellemzőit, beleértve azt is, ha a szerződésszegés a szerződés felmondásához vagy a szerződéstől való elálláshoz, kártérítés követeléséhez vagy a szerződés alapján alkalmazható egyéb szankció érvényesítéséhez vezetett, valamint Vállalkozó szerződő fél olyan magatartásával, amelyért felelős, (részben vagy egészben) a szerződés lehetetlenülését okozta.
8. Felek fenti körben megállapodnak abban, hogy Vállalkozó nem jogosult a fenti adatok átadása miatt a Megrendelővel szemben semmiféle igényt sem érvényesíteni abban az esetben sem, ha bármely átadott tény, vagy körülmény utóbb nem bizonyulna valósnak, kivéve ha ezzel a Megrendelőnek az adatok átadásának pillanatában tényszerűen tisztában kellett lennie (nem tartozik ide a hibás jogszabály-értelmezésből vagy téves tényállás-értelmezésből származó körülmény, kivéve ha az a Megrendelőnek felróhatóan következett be).

**VIII. Vegyes és záró rendelkezések**

1. Szerződő Felek kijelentik, hogy szerződéskötési képességük korlátozás alá nem esik, ezért jelen szerződés megkötésének akadálya nem áll fenn.
2. Szerződő Felek megegyeznek abban, hogy a vitás kérdést megkísérlik peren kívüli békés úton rendezni, és csak ennek eredménytelensége esetén fordulnak bírósághoz.
3. Jelen szerződésben nem szabályozott kérdésekben a magyar jog, különösen a Ptk. rendelkezései, továbbá a kapcsolódó jogszabályok vonatkozó rendelkezései az irányadók.
4. Felek megállapodnak abban, hogy amennyiben a szerződés bármely pontja kógens jogszabályba ütközne, vagy a közbeszerzési eljárás kötelező érvényű dokumentumának tartalmával ellentétes lenne, akkor a szerződés fentieket sértő rendelkezése helyébe – minden további jogcselekmény, így különösen a szerződés módosítása nélkül – a megsértett kötelező érvényű jogszabályi rendelkezés vagy közbeszerzési dokumentumi rendelkezés kerül. Fentieket kell megfelelően alkalmazni akkor is, ha valamely kógens jogszabály akként rendelkezik, hogy valamely rendelkezése a szerződés része (vagy a szerződésben szövegszerűen szerepelnie kell) és azt szövegszerűen a szerződés nem tartalmazza (az adott rendelkezés a szerződés részét képezi).
5. A szerződés és annak dokumentumainak nyelve a magyar.
6. Jelen szerződés mellékletét képezi (fizikailag nem csatolva) az eljárás iratanyaga, azaz az ajánlattételi felhívás és a nyertes ajánlattevő ajánlata.
7. Jelen szerződés 5 megegyező, eredeti példányban készült összesen 8 számozott oldalon.
8. A szerződés a mindkét fél aláírásra és kötelezettségvállalásra jogosult vezető tisztségviselőjének (Vállalkozónál cégszerű) aláírása esetén érvényes.
9. Jelen szerződés az aláírás napján lép hatályba.

Felek jelen szerződést – annak elolvasását és értelmezését követően – mint akaratukkal mindenben egyezőt jóváhagyólag aláírták.

Budapest, 2020………………………

 ………………………… ……………………….

 Budapest Főváros VIII. kerület

 Józsefvárosi Önkormányzat képviseli

 képviseli

 Pikó András ügyvezető

 polgármester

Fedezet: …………………………………… Dátum: Budapest, 2020.

Pénzügyileg ellenjegyzem:

 gazdasági vezető

Jogi szempontból ellenjegyzem:

………………………………

Czukkerné dr. Pintér Erzsébet

jegyző